KORD ütleb Jeesus ühele mehele, et see mees peaks oma ligimest armastama. Mees küsib Jeesuselt: „Kes on minu ligimene?” Jeesus teab, mida see mees mõtleb. Mees mõtleb, et ainult need on ligimesed, kes on temaga samast rassist ja kellel on sama usk nagu temal. Vaatame, mida Jeesus talle vastab.
Mõnikord õpetab Jeesus sellega, et ta jutustab ühe loo. Nii teeb ta nüüdki. Ta jutustab loo juudist ja samaarlasest. Me oleme juba kuulnud, et enamik juute ei salli samaarlasi. Nüüd jutustab Jeesus sellise loo:
Kord läks üks juut mööda mägiteed Jeerikosse. Äkki tungisid röövlid talle kallale. Nad võtsid temalt raha ära ja peksid ta peaaegu surnuks.
Hiljem tuli juudi preester mööda teed. Ta nägi läbipekstud meest. Mis sa arvad, mida ta tegi? Ta läks vaid teisele poole teed ning jätkas oma teekonda. Seejärel läks sealt mööda teine väga usklik mees. See oli leviit. Kas tema peatus? Ei, ka tema ei peatunud, et aidata läbipekstud meest. Sa võid näha preestrit ja leviiti kaugel teed mööda minemas.
Kuid vaata, kes on selle läbipekstud mehe juures. See on samaarlane. Tema aitab juuti. Ta paneb rohtu tema haavadele. Hiljem viib ta juudi paika, kus see võib puhata ja terveks saada.
Kui Jeesus on oma loo lõpetanud, ütleb ta mehele, kes oli temale küsimuse esitanud: „Mis sa arvad, kes neist kolmest oli selle läbipekstud mehe ligimene? Kas oli see preester, leviit või samaarlane?”
Mees vastab: „Samaarlane. Tema oli hea selle mehe vastu, keda oli pekstud.”
Jeesus ütleb talle: „Sul on õigus. Mine siis ja ole teiste vastu selline, nagu tema oli.”
Kas sulle meeldib see, kuidas Jeesus õpetab? Kas ei või me õppida väga palju tähtsaid asju, kui võtame kuulda seda, mida Jeesus Piiblis ütleb?